Mindst 19 kvinder er kommet med henvendelser om krænkende adfærd fra en gynækolog på sygehuset i Hjørring. Overgrebene skulle alle være udført af samme mand - en i dag afdød gynækologisk læge på hospitalet. Det er kommet frem på baggrund af en undersøgelse, hospitalet har gennemført. - Vi er selvfølgelig kede af, at der er så mange kvinder, der har følt krænkende eller upassende opførsel. 19 kvinder er 19 kvinder for meget, siger Søren Hjortshøj, lægefaglig direktør ved Regionshospital Nordjylland. Èn historie fik bolden til at rulle Hospitalet satte undersøgelsen i gang, da en tidligere patient i december stod frem og fortalte om, at hun i 1980'erne i forbindelse med en gynækologisk undersøgelse var udsat for et overgreb på hospitalet i Hjørring. Det oplyser Region Nordjylland. Undersøgelsen skulle afdække forløbet og afklare, om flere kvinder havde oplevet det samme. Og det havde yderligere 18 kvinder. -	Vi havde en fornemmelse af, at der ville være nogle kvinder, der havde oplevet krænkende eller upassende opførsel, men vi havde håbet på, at tallet ikke ville være så stort, siger Søren Hjortshøj. Får tilbudt psykologhjælp Alle 19 kvinder har fået tilbudt psykologhjælp hos Nordisk Krisekorps, der har speciale i behandling af traumer. Det har ni af kvinderne taget imod. Regionen har kontaktet kvinderne i deres e-Boks, hvor de også har modtaget en beklagelse fra hospitalet for den krænkelse, de har oplevet. Brevene er fulgt op med telefonopringninger til kvinderne. - Åbner vi først op for et ældre traume - hvilket vi allerede har gjort - er vi også forpligtede til at lukke det igen på en forsvarlig måde. Det er vigtigt for os, at de berørte får den hjælp, de har behov for, siger Søren Hjortshøj.

Referat:
I en undersøgelse, Regionshospital Nordjylland har gennemført, har en lang række kvinder fortalt om krænkende og upassende opførsel fra en gynækolog.